[{"text_idx": "#000000", "text": "Golwg sydyn ar y chwe ge\u0302m yn Uwch Gynghrair Cymru dros y penwythnos."}, {"text_idx": "#000002", "text": "Yn dilyn ge\u0302m ddi-sgo\u0302r a di-fflach yn erbyn Y Barri y penwythnos diwethaf bydd Y Drenewydd yn fodlon gyda\u2019r canlyniad ond yn gobeithio am well perfformiad ar Faes Tegid nos Wener."}, {"text_idx": "#000003", "text": "Mae\u2019r Bala\u2019n llawn hyder yn dilyn rhediad o saith ge\u0302m heb golli (ennill 5, cyfartal 2) \u2013 eu cyfnod gorau ers pedair blynedd, pan aeth y clwb ar rediad o 11 o gemau heb golli."}, {"text_idx": "#000004", "text": "Ar ben hynny, mae ti\u0302m Colin Caton wedi ennill pump o\u2019u chwe ge\u0302m ddiwethaf yn erbyn Y Drenewydd ac heb golli gartref yn erbyn y Robiniaid ers Ebrill 2015."}, {"text_idx": "#000006", "text": "Mae Cei Connah wedi ennill wyth o\u2019u 11 ge\u0302m y tymor hwn gyda\u2019r unig golled hyd yma yn dod yn erbyn Y Seintiau Newydd (1-0)."}, {"text_idx": "#000007", "text": "Ar o\u0302l rhediad arbennig o bum buddugoliaeth yn olynol rhwng Medi a Hydref mae\u2019r Barri wedi taro wal a heb ennill dim un o\u2019u pum ge\u0302m ddiwethaf."}, {"text_idx": "#000008", "text": "Dyw Cei Connah heb golli dim un o\u2019u saith ge\u0302m ddiwethaf yn erbyn Y Barri (ennill 3, cyfartal 4), ac heb ildio yn eu pedair ge\u0302m ddiwethaf yn erbyn ti\u0302m Gavin Chesterfield."}, {"text_idx": "#000010", "text": "Mi fydd hi\u2019n ge\u0302m fawr i Gaernarfon ddydd Sadwrn gan bod hogiau Huw Griffiths mewn perygl o lithro i\u2019r hanner isaf gyda dim ond dau bwynt yn gwahanu\u2019r Cofis (6ed) a\u2019r Fflint (11eg)."}, {"text_idx": "#000011", "text": "Fel Caernarfon, tydi Hwlffordd heb ennill dim un o\u2019u pedair ge\u0302m ddiwethaf, ond byddai buddugoliaeth i\u2019r Adar Gleision yn eu codi uwchben y Caneri\u0302s."}, {"text_idx": "#000012", "text": "Dyw Hwlffordd heb golli dim un o\u2019u 15 ge\u0302m ddiwethaf yn erbyn Caernarfon, ers colli 6-0 ar yr Oval ym mis Chwefror 2002."}, {"text_idx": "#000014", "text": "Mae hon yn ge\u0302m allweddol yn y ras i osgoi\u2019r cwymp gyda\u2019r ddau di\u0302m yn hafal ar bwyntiau yn y 10fed a\u2019r 11eg safle."}, {"text_idx": "#000015", "text": "Roedd \u2018na ryddhad mawr i Niall McGuinness ddydd Sadwrn diwethaf wrth i\u2019r Fflint ddod a rhediad o saith colled yn olynol i ben gan guro Hwlffordd yn gyfforddus yn No\u0302l-y-Bont."}, {"text_idx": "#000016", "text": "Met Caerdydd oedd yn fuddugol yn y ge\u0302m gyfatebol gyda Dylan Rees a Ollie Hulbert yn rhwydo i\u2019r myfyrwyr ar Gampws Cyncoed ym mis Hydref (Met 2-1 Ffl), eu hunig fuddugoliaeth ers curo Aberystwyth ar y penwythnos agoriadol."}, {"text_idx": "#000018", "text": "Mae\u2019r Seintiau\u2019n dechrau\u2019r penwythnos chwe phwynt yn glir ar y copa, a nhw yw\u2019r unig glwb sy\u2019n dal heb golli ge\u0302m y tymor yma (ennill 10, cyfartal 2)."}, {"text_idx": "#000019", "text": "Ar o\u0302l chwe buddugoliaeth yn olynol i\u2019r Seintiau ar ddechrau\u2019r tymor, Aberystwyth oedd y clwb cyntaf i gipio pwynt yn erbyn criw Croesoswallt, a\u2019r ti\u0302m cyntaf i sgorio yn eu herbyn y tymor yma."}, {"text_idx": "#000020", "text": "Cyfartal 2-2 oedd hi\u2019n y ge\u0302m gyfatebol honno ym mis Hydref, ond dyw Aberystwyth ond wedi ennill dwy ge\u0302m y tymor hwn, a rheiny yn erbyn y ddau glwb isaf, sef Y Fflint a Derwyddon Cefn."}, {"text_idx": "#000022", "text": "Mae\u2019r Derwyddon ar waelod y tabl, bum pwynt y tu o\u0302l i weddill y pac, ond mae gan hogiau Bruno Lopes ddwy ge\u0302m wrth gefn felly does dim angen dechrau poeni\u2019n ormodol ar hyn o bryd."}, {"text_idx": "#000023", "text": "Mae Pen-y-bont wedi cael dechrau cadarn i\u2019r tymor, ac ond wedi colli yn erbyn y tri chlwb orffennodd yn y tri uchaf y tymor diwethaf, sef Cei Connah, Y Seintiau Newydd a\u2019r Bala."}, {"text_idx": "#000024", "text": "Pen-y-bont oedd yn fuddugol yn y ge\u0302m gyfatebol gyda Kane Owen a Mael Davies yn sgorio ar y Graig ym mis Hydref (Cefn 0-2 Pen)."}, {"text_idx": "#000025", "text": "Bydd uchafbwyntiau\u2019r gemau i\u2019w gweld ar Sgorio nos Lun am 5:30."}]